Kadmo

**Kadmo** () bio je, u grčkoj mitologiji, feničanski princ, sin tirskog kralja Agenora i kraljice Telefase te brat Fenika, Kilika i Europe. Kad je Zevs oteo Europu, Agenor je poslao svoje sinove u potragu za sestrom i naredio im da se bez nje ne vraćaju u Fenikiju. Tokom svojih lutanja Kadmo je u Grčkoj osnovao grad Tebu, čiji se akropolj njemu u čast isprva zvao *[[Kadmeja]]*.

Kadmu su stari Grci pripisivali zasluge za uvođenje prvobitnog alfabeta, feničanskih slova *(phoinikeia grammata)*, koji su Grci zatim prilagodili svom jeziku i od njega napravili vlastiti grčki alfabet. Herodot procenjuje da je Kadmo živeo 1.600 godina pre njega, odnosno oko 2000. pne. Herodot je na nekim tronošcima u Apolonovom hramu u Tebi video i opisao natpise pisane kadmejskim slovima, te je procenio da ti tronošci potiču iz vremena Laja, Kadmovog praunuka. Na jednom od tronožaca nalazio se natpis pisan kadmejskim pismom, za koje kaže da nalikuje jonskim slovima: Ἀμφιτρύων μ᾽ ἀνέθηκ᾽ ἐνάρων ἀπὸ Τηλεβοάων (*"Poklonio me je [[Amfitrion]] posle pobede nad [[Telebojci]]ma."*)

Premda su kasnije Grci Kadmovu ulogu u osnivanju Tebe datirali u vreme pre trojanskog rata (odnosno, u modernim terminima, tokom egejskog bronzanog doba), ta se hronologija ne slaže s onim što se danas zna o poreklu i širenju feničanskog i grčkog alfebta. Feničansko poreklo grčkog pisma pouzdano je utvrđeno, najstariji grčki natpisi, na kojima se oblici grčkih slova poklapaju s feničanskim, potiču s kraja 9. ili iz 8. veka pne., a ni samo feničansko pismo nije bilo do kraja razvijeno sve do oko 1050. pne. (ili nakon kraja bronzanog doba). Slika koju o mikenskom dobu daje u svojim epovima Homer pokazuje izuzetno malu svest o pismu i pismenosti, što možda odslikava gubitak pismenosti i zaboravljanje na linear B tokom mračnog doba. Zapravo, jedini spomen pisma kod Homera nalazi se u izrazu "γράμματα λυγρά" (*grámmata lygrá*, doslovno "pogubni znaci"), koji se odnosi na Belerofontovo pismo. Tablice pisane linearom B pronađene su u velikom broju u Tebi, na osnovu čega bi se moglo spekulisati o tome da legenda o Kadmu kao donosiocu alfabeta u Grčku zapravo odslikava neka ranija predanja o poreklu lineara B u Grčkoj (kako je spekulisao, na primer, Frederick Ahl 1967). No takva teza, bez obzira kako privlačna bila, ni u kojem slučaju ne predstavlja pouzdan zaključak, s obzirom na dokaze koji su trenutno na raspolaganju. Veza između Kadmovog imena i istorijskog porekla bilo lineara B bilo kasnijeg feničanskog alfabeta, ukoliko uopšte postoji, ostaje nejasna.

Prema grčkom mitu, Kadmo je s prekidima vladao Tebom tokom nekoliko generacija, uključujući i doba trojanskog rata.

## Etimologija
Etimologija Kadmovog imena je nesigurna. To se ime povezivalo sa semitskom reči *qdm* (= "istok") i grčkim glagolom *kekasmai* (<*kekadmai) = "sijati". Robert Beekes odbacuje obe etimologije i smatra da je ime Kadmo prehelenskog porekla.

## Mitologija
### Samotraka

Kad je Zevs oteo Europu, Agenor je poslao svoje sinove, uključujući i Kadma, da traže sestru i naredio im da se bez nje ne vraćaju u Fenikiju. Ne mogavši je naći ― ili ne želeći se suprotstaviti Zevsu ― Kadmo je stigao do Samotrake, ostrva posvećenog "Velikim bogovima" i Kabirima, čije će se misterije kasnije obeležavati i u Tebi. Na Samotraku je Kadmo stigao sa svojom majkom, "nadaleko sjajnom" Telefasom, te svojim nećakom (ili bratom) Tasom, sinom Kilikovim, po kome je nazvano obližnje ostrvo Tasos. Ova ista trojka na samoj se Samotraki, prema Diodoru Sicilijskom, nazivala drugim imenima: Elektra i njena dva sina, Dardan i Eetion ili Jasion. Spominje se i četvrta ličnost, Elektrina kći, Harmonija, koju je Kadmo uzeo za ženu, na isti način na koji je Zevs oteo Europu. Prema Diodoru, svadba Kadma i Harmonije bila je prva na zemlji koju su pohodili i bogovi, koji su doneli i darove, a potom i prisustvovali gozbi s Kadmom i njegovom nevestom.

### Osnivanje Tebe
Kadmo je, tragajući za sestrom, stigao u Delfe, gde je pitao proročište za savet. Pitija mu je naredila da odustane od potrage za sestrom i da osnuje grad na mestu do kojeg će ga odvesti jedna krava sa šarom u obliku polumeseca na slabinama. Prolazeći kroz Fokidu ugledao je takvu kravu među govedima Amfidamantova sina Pelagona; Kadmo je ovu kravu kupio i dugo je sledio, dok ga na kraju nije odvela u Beotiju, gde je životinja od umora izdahnula. Na tom je mestu Kadmo odlučio osnovati grad Tebu. Prvo je tu postavio kip boginje Atene, kojoj je hteo da žrtvuje kravu. Kako mu je za žrtvu bila potrebna voda, poslao je nekoliko svojih pratilaca po vodu na obližnji Ismenin izvor. No strašni zmaj, čuvar ovog izvora, napao je i usmrtio Kadmove drugove; na njihove povike dojurio je Kadmo i ubio zmaja. Po Ateninom savetu, on je polovinu zmajevih zuba posejao, a drugu je polovinu boginja poklonila kolhidskom kralju Ejetu. Iz posejanih zuba iznikli su odmah naoružani ljudi, Sparti (= "Posejani"); Kadmo je među njih bacio kamen i oni su odmah počeli ogorčenu borbu, iz koje je preživelo samo petorica Sparta. Oni su mu pomogli da podigne Kadmeju, tj. tebansku utvrdu, te su postali osnivači najplemenitijih porodica tog grada.

Kako je zmaj bio posvećen Aresu, Kadmo je njegovo ubistvo morao da okaje tako što će osam godina služiti tom bogu. Prema tebanskom mitu, tek posle ovih osam godina bogovi su Kadmu dali za ženu Harmoniju ("slogu", doslovno "dobro sastavljenu"). Kadmo i Harmonija imali su jednog sina, Polidora, te četiri ćerke, Agavu, Autonoju, Inu i Semelu. Na Kadmeji je priređena velelepna svadba Kadma i Harmonije i to je bila prva svadba smrtnika kojoj su prvi put put prisustvovali svi Olimpljani. Bogovi su mladencima doneli i poklone; Harmonija je od Atine dobila peplos, a od Hefesta ogrlicu. Ta ogrlica, obično poznata kao Harmonijina ogrlica, donela je nesreću svima koji su je posedovali. I pored božanske naklonosti i pomoći u osnivanju novog grada i sklapanju braka s Harmonijom, Kadmo nije imao sreće: porodicu su mu pogodile velike nevolje, a grad su razdirali unutrašnji sukobi. Naposletku se odrekao vlasti u korist svog unuka Penteja, a potom s Harmonijom otišao u Iliriju, gde je sklopio savez s Enhilejcima. Kasnije je, kao kralj, osnovao gradove Lihnid (Ohrid) i Butoe (Budvu), pri čemu se pričalo da je ovaj drugi grad dobio ime po volovima koji su u Iliriju dovukli kola s Kadmom i Harmonijom.

Prema Higinu, Kadmo je bio vrlo nesrećan zbog svih nevolja koje su ga snašle kao posledica ubistva Aresovog zmaja, pa je jednog dana primetio da, ako je bogovima toliko stalo do jedne zmije, mogao bi i za sebe poželeti takav život. Odmah su po telu počele da mu rastu krljušti i on se pretvorio u zmiju. Videvši šta se dogodilo, Harmonija je preklinjala bogove da i nju pretvori u zmiju i ta joj je molba odmah bila uslišena. Prema drugoj verziji, Kadmo i Harmonija pretvoreni su u zmije tek nakon njihove smrti; zmije su gledale u grobnicu dok su im duše odlazile; prema Euripidu, Kadmu je Dionis prorekao da će i on i njegova žena biti pretvoreni u zmiju, a zatim nakon nekog vremena biti preneti na Ostrva blaženih.

## Lokalni beotski heroj
U feničanskom i hebrejskom jeziku semitski koren *qdm* označava "istok", odnosno, prema grčkim mitografima, orijentalno poreklo samog "Kdm"-a; poistovećivanje imena *Kadmos* sa semitskim korenom *qdm* prvi put se nalazi u jednoj publikaciji R. B. Edwardsa iz 1646. Ime *Kadmos* sasvim je helenizovano. Činjenica da je na Samotraki Hermes poštovan pod imenom Kadma ili Kadmila izgleda ukazuje na to da je tebanski Kadmo smatran tebanskim pretkom onog samotračkog. Još jedna veza sa Samotrakom može se uspostaviti putem njegove supruge, Harmonije, za koju Diodor Sicilijski kaže da je bila kći Zevsa i Elektre te da se rodila na Samotraki.

Neki naučnici danas smatraju da je Kadmo isprva bio autohtoni beotski heroj te da je tek kasnije nastala legenda o feničanskom lutalici tog imena, kome su pripisani uvođenje alfabeta, pronalazak zemljoradnje, obrade bronze i uopšte civilizacije.

## Genealogija
Kadmo je, u krajnjoj liniji, bio božanskog porekla, budući da je, s očeve strane, bio unuk Posejdona i Libije, odnosno, s majčine, Nila (boga reke Nila); ukupno uzev, on se smatrao pripadnikom pete generacije nakon mitskog stvaranja sveta:

## Potomstvo
Kadmo i Harmonija imali su jednog sina, Polidora, te četiri ćerke, Agavu, Autonoju, Inu i Semelu. Kad su se preselili među Enhijelce, dobili su još jednog sina, Ilirija.

## Hetitski zapisi
Neki naučnici smatraju da se u pismu koje je kralj zemlje "Ahhiyawa" uputio hetitskom kralju, a koje je napisano hetitskim jezikom oko 1250. pne., spominje neki određeni Kadmo kao predak naroda Ahhijawa. Pod tim se nazivom najverovatnije podrazume mikenski svet (Ahejci) ili bar neki njegov deo. Ipak, većina naučnika odbacuje ovo tumačenje, prema kojem bi se tu radilo o spomenu Kadma kao navodno istorijske osobe.

## Reference

## Izvori
### Primarni
* Higin, *[[Fabulae]]*, 178.
* Pseudo-Apolodor, *[[Biblioteka (Pseudo-Apolodor)|Biblioteka]]*, III, I, 1 – III, V, 4.
* Ovidije, *[[Metamorfoze]]*, III, 1–137; IV, 563–603.
* Homer, *[[Odiseja]]*, V, 333.

### Sekundarni
* Theoi Project
* Kerenyi, Karl. *The Heroes of the Greeks*, 1959.
* Vian, F. *Les origines de Thébes: Cadmos et les Spartes*. Paris, 1963.
* R. B. Edwards. *Kadmos, the Phoenician: A Study in Greek Legends and the Mycenaean Age*. Amsterdam, 1979.
* T. Gantz. *Early Greek Myth.*, Volume 2, 467–73.
* Matia Rocchi. *Kadmos e Harmonia: un matrimonio problemmatico*. Rome, Bretschneider, 1989.
* Svetlana Janakieva, "Lе Mythe de Cadmos et l'aire ethnolinguistique paleobalkanique," *Thracia*, 11, 1995 (= Studia in honorem Alexandri Fol. Sofia, 1995).
* 

## Vanjske veze
* Predstave Kadma u Warburg Institute Iconographic Database